**ΦΥΛΛΟ ΟΔΗΓΙΩΝ ΧΡΗΣΗΣ: ΠΛΗΡΟΦΟΡΙΕΣ ΓΙΑ ΤΟΝ ΧΡΗΣΤΗ**

IZIFET 25 μικρογραμμάρια ανά ml

Κόνις και διαλύτης για Πόσιμο Διάλυμα

Νατριούχος λεβοθυροξίνη

**Διαβάστε προσεκτικά ολόκληρο το φύλλο οδηγιών χρήσης πριν αρχίσετε να παίρνετε αυτό το φάρμακο, διότι περιλαμβάνει σημαντικές πληροφορίες για σας.**

* Φυλάξτε αυτό το φύλλο οδηγιών χρήσης. Ίσως χρειαστεί να το διαβάσετε ξανά.
* Εάν έχετε περαιτέρω απορίες, ρωτήστε τον γιατρό ή τον φαρμακοποιό σας.
* Η συνταγή γι’ αυτό το φάρμακο χορηγήθηκε αποκλειστικά για σας. Δεν πρέπει να δώσετε το φάρμακο σε άλλους. Μπορεί να τους προκαλέσει βλάβη, ακόμα και όταν τα σημεία της ασθένειάς τους είναι ίδια με τα δικά σας.
* Εάν παρατηρήσετε κάποια ανεπιθύμητη ενέργεια, ενημερώστε τον γιατρό ή τον φαρμακοποιό σας. Αυτό ισχύει και για κάθε πιθανή ανεπιθύμητη ενέργεια που δεν αναφέρεται στο παρόν φύλλο οδηγιών χρήσης. Βλέπε παράγραφο 4.

**Τι περιέχει το παρόν φύλλο οδηγιών:**

* 1. Τι είναι το IZIFET και ποια είναι η χρήση του
	2. Τι πρέπει να γνωρίζετε πριν πάρετε το IZIFET
	3. Πώς να πάρετε το IZIFET
	4. Πιθανές ανεπιθύμητες ενέργειες
	5. Πώς να φυλάσσετε το IZIFET
	6. Περιεχόμενο της συσκευασίας και λοιπές πληροφορίες
1. **Τι είναι το IZIFET και ποια είναι η χρήση του**

Το IZIFET χρησιμοποιείται για τη θεραπεία του υποθυρεοειδισμού, μιας κατάστασης στην οποία ο θυρεοειδής αδένας υπολειτουργεί και έτσι δεν παράγει αρκετή θυροξίνη για τις ανάγκες του οργανισμού.

Το IZIFET χρησιμοποιείται επίσης για τη θεραπεία του καρκίνου του θυρεοειδούς και της διάχυτης μη τοξικής βρογχοκήλης ή της θυρεοειδίτιδας Hashimoto, καταστάσεις στις οποίες ο θυρεοειδής αδένας διογκώνεται προκαλώντας πρήξιμο στην μπροστινή πλευρά του λαιμού.

1. **Τι πρέπει να γνωρίζετε πριν πάρετε το IZIFET**

**Μην πάρετε το IZIFET:**

* σε περίπτωση αλλεργίας στη δραστική ουσία ή σε οποιοδήποτε άλλο από τα συστατικά αυτού του φαρμάκου (αναφέρονται στην παράγραφο 6).
* εάν πάσχετε από επινεφριδιακή ανεπάρκεια και δεν έχετε επαρκή κάλυψη με κορτικοστεροειδή.
* εάν έχετε υποστεί καρδιακή προσβολή (οξύ έμφραγμα του μυοκαρδίου), λοίμωξη του καρδιακού μυός (οξεία μυοκαρδίτιδα) ή λοίμωξη του σάκου που περιβάλλει την καρδιά (οξεία πανκαρδίτιδα).
* εάν είστε έγκυος μην πάρετε το φάρμακο αυτό σε συνδυασμό με φάρμακα για τη θεραπεία του υπερθυρεοειδισμού (βλ. παράγραφο Κύηση και θηλασμός)

**Προειδοποιήσεις και προφυλάξεις**

Απευθυνθείτε στον γιατρό σας πριν να πάρετε το IZIFET:

* Εάν έχετε καρδιοπάθεια, προβλήματα με το κυκλοφορικό σας ή υψηλή αρτηριακή πίεση
* Εάν πάσχετε από υπερλειτουργικό θυρεοειδή αδένα (υπερθυρεοειδισμό), υπολειτουργία επινεφριδίων, διαβήτη ή εάν είχατε για κάποιο διάστημα υπολειτουργικό θυρεοειδή αδένα.

**Άλλα φάρμακα και IZIFET:**

Ενημερώστε τον γιατρό ή τον φαρμακοποιό σας εάν παίρνετε, έχετε πρόσφατα πάρει ή μπορεί να πάρετε άλλα φάρμακα.

Η λεβοθυροξίνη μπορεί να επηρεάσει τη δράση κάποιων άλλων φαρμάκων και κάποια φάρμακα μπορεί να έχουν επίδραση στη λεβοθυροξίνη. Ιδιαίτερα ενημερώστε τον γιατρό ή τον φαρμακοποιό σας εάν λαμβάνετε τα ακόλουθα φάρμακα:

* Φάρμακα για να σταματήσετε το σχηματισμό θρόμβων στο αίμα σας (για παράδειγμα Βαρφαρίνη)
* Φάρμακα για την κατάθλιψη (για παράδειγμα Σερτραλίνη, Ιμιπραμίνη, Αμιτριπτυλίνη)
* Φάρμακα για την επιληψία (για παράδειγμα Φαινυτοΐνη, Φαινοβαρβιτάλη, Καρβαμαζεπίνη)
* Φάρμακα για τον διαβήτη
* Ριφαμπικίνη (για λοιμώξεις, συγκεκριμένα για φυματίωση)
* Διγοξίνη ή Αμιωδαρόνη (για την καρδιά σας)
* Προπρανολόλη (για υψηλή αρτηριακή πίεση), Λοβαστατίνη (για υψηλά επίπεδα χοληστερόλης) ή Φαινυλβουταζόνη ή Ασπιρίνη (αντιφλεγμονώδη φάρμακα)
* Οιστρογόνα, προϊόντα που περιέχουν οιστρογόνα και από στόματος αντισυλληπτικά, ανδρογόνα ή κορτικοστεροειδή
* Σουκραλφάτη, σιμετιδίνη ή υδροξείδιο του αργιλίου για έλκος στομάχου, Χολεστυραμίνη για να μειώσετε τα επίπεδα της χοληστερόλης σας, ή ανθρακικό ασβέστιο ή συμπληρώματα σιδήρου
* Χλωροκίνη ή προγουανίλη για την πρόληψη της ελονοσίας
* Αναστολείς πρωτεάσης (για παράδειγμα ριτοναβίρη, ινδιναβίρη και λοπιναβίρη) που χρησιμοποιούνται στη θεραπεία του HIV
* Σεβελαμέρη (χρησιμοποιείται για την αντιμετώπιση υψηλών επιπέδων φωσφορικών στο αίμα σε ασθενείς με νεφρική ανεπάρκεια)
* Αναστολείς κινάσης της τυροσίνης (για παράδειγμα ιματινίμπη και σουνιτινίμπη) που χρησιμοποιούνται στη θεραπεία του καρκίνου
* Προπυλοθειουρακίλη (χρησιμοποιείται στη θεραπεία του υπερθυρεοειδισμού)
* Β-συμπαθολυτικά (χρησιμοποιούνται στην αντιμετώπιση της καρδιακής ανακοπής και της χαμηλής αρτηριακής πίεσης)
* Γλυκοκορτικοειδή (στεροειδείς ορμόνες που χρησιμοποιούνται στη θεραπεία της επινεφριδιακής ανεπάρκειας και άλλων παθήσεων)
* Προϊόντα που περιέχουν σόγια (αυτά μπορεί να μειώσουν την απορρόφηση της λεβοθυροξίνης)

Ενημερώστε τον γιατρό ή τον φαρμακοποιό σας. Το IZIFET μπορεί να ληφθεί με αυτά τα φάρμακα αλλά όχι ταυτόχρονα.

Εάν πρόκειται να υποβληθείτε σε χειρουργική επέμβαση, ενημερώστε τον αναισθησιολόγο ή το ιατρικό προσωπικό ότι παίρνετε IZIFET. Αυτό μπορεί να αντιδράσει με ένα αναισθητικό (Κεταμίνη) που μπορεί να σας χορηγηθεί πριν τη χειρουργική επέμβαση.

**Το IZIFET με τροφή, ποτό και οινόπνευμα**

Πρέπει να λαμβάνετε το IZIFET με άδειο στομάχι, συνήθως πριν το πρωινό γεύμα.

**Κύηση και θηλασμός**

Εάν είσθε έγκυος ή θηλάζετε, νομίζετε ότι μπορεί να είσθε έγκυος ή σχεδιάζετε να αποκτήσετε παιδί, ζητήστε τη συμβουλή του γιατρού ή του φαρμακοποιού σας πριν πάρετε αυτό το φάρμακο.

Εάν είστε έγκυος ενώ λαμβάνετε το φάρμακο αυτό, ο γιατρός σας θα σας παρακολουθεί στενά.

**Οδήγηση και χειρισμός μηχανημάτων**

Δεν είναι πιθανό το φάρμακό σας να επηρεάσει την ικανότητά σας να οδηγείτε ή να χειρίζεστε μηχανήματα.

**Το IZIFET περιέχει παραυδροξυβενζοϊκό μεθυλεστέρα (Ε218), παραυδροξυβενζοϊκό αιθυλεστέρα (Ε214) και παραυδροξυβενζοϊκό προπυλεστέρα (Ε216),** που μπορεί να προκαλέσουν αλλεργικές αντιδράσεις (πιθανώς καθυστερημένες).

1. **Πώς να πάρετε το IZIFET**

Πάντοτε να παίρνετε το φάρμακο αυτό αυστηρά σύμφωνα με τις οδηγίες του γιατρού σας. Εάν έχετε αμφιβολίες, ρωτήστε τον γιατρό σας.

**Οδηγίες χρήσης/χειρισμού- Ανασύσταση του πόσιμου διαλύματος νατριούχου λεβοθυροξίνης 25mcg/ml:** Προσθέστε ποσοτικά το περιεχόμενο του πλαστικού φιαλιδίου στο γυάλινο μπουκάλι με τη σκόνη. Κλείστε καλά το μπουκάλι με το καπάκι και ανακινήστε καλά για 1,5 με 2 λεπτά. Μετά την ανασύσταση το διάλυμα θα πρέπει να είναι διαυγές χωρίς στερεά υπολείμματα. Μετά την ανάμειξη το προϊόν είναι έτοιμο για χρήση.

**Προσοχή:** Μην χρησιμοποιείτε το περιεχόμενο του κάθε μπουκαλιού ξεχωριστά. Μετά την ανάμειξη, διατηρείστε το προϊόν σε θερμοκρασία μικρότερη των 25°C ή στο ψυγείο (2°C – 8°C) για 6 μήνες.

Το IZIFET πρέπει να καταπίνεται.

Ανάλογα με την κατάστασή σας ο γιατρός σας θα αποφασίσει τι δόση πρέπει να παίρνετε κάθε ημέρα. Ο γιατρός σας θα λαμβάνει δείγματα αίματος σε τακτά χρονικά διαστήματα για να παρακολουθεί την ανταπόκρισή σας στη θεραπεία.

Εάν μεταβείτε από το πόσιμο διάλυμα στη μορφή δισκίου λεβοθυροξίνης ή από τη μορφή δισκίου στο πόσιμο διάλυμα λεβοθυροξίνης, ο γιατρός σας θα σας παρακολουθεί πολύ στενά.

**Χορήγηση**

Πρέπει να λαμβάνετε το IZIFET με άδειο στομάχι, συνήθως πριν το πρωινό γεύμα.

Οι συνήθεις ημερήσιες δοσολογίες για τον υποθυρεοειδισμό είναι:

*Ενήλικες και παιδιά ηλικίας άνω των 12 ετών:*

Η δόση έναρξης είναι 50 έως 100 μικρογραμμάρια (mcg) την ημέρα, αυξανόμενη κατά 25 έως 50 μικρογραμμάρια κάθε 3-4 εβδομάδες, μέχρι να λάβετε την κατάλληλη ποσότητα για την κατάστασή σας. Η συνήθης δόση συντήρησης είναι 100 έως 200 μικρογραμμάρια ημερησίως

Η συνιστώμενη δόση για τη διάχυτη μη τοξική βρογχοκήλη ή τη θυρεοειδίτιδα Hashimoto είναι 50-200 μικρογραμμάρια (mcg) ανά ημέρα.

Η συνιστώμενη δόση για τη θεραπεία του καρκίνου του θυρεοειδούς είναι 150-300 μικρογραμμάρια (mcg) ανά ημέρα.

*Ηλικιωμένοι ασθενείς (ηλικίας άνω των 50 ετών):*

Η δόση έναρξης είναι 12,5 μικρογραμμάρια (mcg) την ημέρα, αυξανόμενη κατά 12,5 μικρογραμμάρια κάθε 2 εβδομάδες, μέχρι να ληφθεί η σωστή δοσολογία. Η συνήθης τελική δόση κυμαίνεται μεταξύ των 50 και 200 μικρογραμμαρίων ημερησίως. Η δόση αυτή χορηγείται επίσης σε ασθενείς με σοβαρό υποθυρεοειδισμό και σε ασθενείς με καρδιοπάθεια.

*Χρήση σε παιδιά κάτω των 12 ετών:*

Η δόση για τα παιδιά εξαρτάται από την ηλικία ή το βάρος τους. Τα παιδιά θα παρακολουθούνται για να διασφαλιστεί ότι λαμβάνουν τη σωστή δοσολογία. Ακολουθεί πίνακας δοσολογίας:

|  |  |
| --- | --- |
| **Ηλικία** | **Μικρογραμμάρια ανά kg σωματικού βάρους**  |
| Μέχρι 1 μηνός | 5-10 μικρογραμμάρια |
| Άνω του 1 μηνός  | 5 μικρογραμμάρια |

Εάν λαμβάνετε θεραπεία για υποθυρεοειδισμό, διάχυτη μη τοξική βρογχοκήλη ή θυρεοειδίτιδα Hashimoto, η διάρκεια της θεραπείας είναι συνήθως εφ’ όρου ζωής.

Παρακαλείσθε να χρησιμοποιήσετε τη δοσιμετρική σύριγγα που παρέχεται στη συσκευασία για να λάβετε τη συγκεκριμένη δόση σας – βλ. οδηγίες παρακάτω.

Η σύριγγα μπορεί να χρησιμοποιηθεί για τη μέτρηση της δόσης σας αναρροφώντας ποσότητα υγρού έως τη σωστή ένδειξη επί της σύριγγας. Για παράδειγμα εάν η δόση σας είναι 50 μικρογραμμάρια ημερησίως τότε ο αντίστοιχος όγκος υγρού πρέπει να είναι 2ml, σύμφωνα με τον παρακάτω πίνακα:

|  |  |
| --- | --- |
| **Δόση σε μικρογραμμάρια** | **Δόση σε ml** |
| 12.5 | 0.5 |
| 25 | 1.0 |
| 50 | 2.0 |
| 75 | 3.0 |
| 100 | 4.0 |
| 125 | 5.0 |
| 150 | 6.0 |
| 175 | 7.0 |
| 200 | 8.0 |
| 300 | 12.0 |

**Πώς να χρησιμοποιήσετε τη δοσιμετρική σύριγγα**

1. Ανακινήστε καλά τη φιάλη, έχοντας βεβαιωθεί ότι το πώμα είναι σταθερά βιδωμένο στη φιάλη
2. Αφαιρέστε το πώμα. Σημείωση: Κρατήστε το πώμα κοντά σας για να κλείνετε τη φιάλη μετά από κάθε χρήση.
3. Πιέστε τον πλαστικό προσαρμογέα εντός του λαιμού της φιάλης. Σημείωση: Ο προσαρμογέας πρέπει να μένει πάντα στη φιάλη.
4. Πάρτε τη σύριγγα και ελέγξτε ότι το έμβολο είναι πλήρως πιεσμένο.
5. Κρατήστε τη φιάλη σε όρθια θέση και εισάγετε τη δοσιμετρική σύριγγα σταθερά στον πλαστικό προσαρμογέα
6. Αναποδογυρίστε τη φιάλη με τη σύριγγα
7. Τραβήξτε αργά το έμβολο εντελώς μέχρι κάτω έτσι ώστε η σύριγγα να γεμίσει με φάρμακο. Πιέστε το έμβολο έως ότου απομακρυνθούν τυχόν μεγάλες φυσαλίδες αέρα που μπορεί να έχουν παγιδευτεί εντός της δοσιμετρικής σύριγγας.
8. Τραβήξτε έπειτα το έμβολο αργά έως τον όγκο που χρειάζεστε για τη δόση σας.
9. Επαναφέρετε τη φιάλη με τη σύριγγα στην όρθια κανονική θέση και αφαιρέστε τη σύριγγα από τη φιάλη.
10. Η δόση του φαρμάκου μπορεί τώρα να καταποθεί απευθείας από τη δοσιμετρική σύριγγα. Παρακαλείσθε να διασφαλίζετε ότι κάθεστε σε όρθια στάση και το έμβολο πρέπει να πιεστεί αργά ώστε να σας επιτραπεί η κατάποση της δόσης.
11. Μετά τη χρήση, τοποθετείστε το πώμα ασφαλείας αφήνοντας τον προσαρμογέα στη θέση του.
12. **Καθαρισμός:** Μετά τη χρήση, σκουπίστε το εξωτερικό μέρος της σύριγγας με ένα στεγνό, καθαρό χαρτί.

**Εάν πάρετε μεγαλύτερη δόση IZIFET από την κανονική:**

Σε περίπτωση ακούσιας υπερδοσολογίας, επικοινωνήστε άμεσα με τον γιατρό σας ή πηγαίνετε στο πλησιέστερο τμήμα επειγόντων περιστατικών. Τα συμπτώματα υπερδοσολογίας περιλαμβάνουν πυρετό, ανώμαλο καρδιακό ρυθμό, μυϊκές κράμπες, πονοκέφαλο, ανησυχία, έξαψη, εφίδρωση ή διάρροια.

Πάντοτε να παίρνετε μαζί σας τυχόν υπόλειμμα του φαρμάκου, τον περιέκτη και την ετικέτα, ώστε να μπορεί να αναγνωρισθεί το φάρμακο.

**Εάν ξεχάσετε να πάρετε το IZIFET:**

Εάν ξεχάσετε να πάρετε το φάρμακό σας, πάρτε τη δόση σας όταν το θυμηθείτε και μετά πάρτε την επόμενη δόση τη συνηθισμένη ώρα. Μην πάρετε διπλή δόση για να αναπληρώσετε τη δόση που ξεχάσατε. Εάν έχετε ξεχάσει αρκετές δόσεις, ενημερώστε τον γιατρό σας όταν έχετε την επόμενη ιατρική εξέταση ή εξέταση αίματος. Μπορεί να είναι επικίνδυνο να διακόψετε τη λήψη του φαρμάκου σας χωρίς τη συμβουλή του γιατρού σας.

Εάν έχετε αμφιβολίες, ζητήστε τη συμβουλή του γιατρού ή φαρμακοποιού σας.

**Εάν σταματήσετε να παίρνετε το IZIFET:**

Εάν έχετε περισσότερες ερωτήσεις σχετικά με τη χρήση αυτού του προϊόντος ρωτήστε τον γιατρό σας. Μπορεί να είναι επικίνδυνο να διακόψετε τη λήψη του φαρμάκου σας χωρίς τη συμβουλή του γιατρού σας.

1. **Πιθανές ανεπιθύμητες ενέργειες**

Όπως όλα τα φάρμακα, έτσι και αυτό το φάρμακομπορεί να προκαλέσει ανεπιθύμητες ενέργειες αν και δεν παρουσιάζονται σε όλους τους ανθρώπους. Αυτές συνήθως συμβαίνουν μόνο όταν η δόση που λαμβάνετε είναι πολύ υψηλή.

**Εάν οποιοδήποτε από τα παρακάτω συμβεί, σταματήστε να λαμβάνετε IZIFET και ενημερώστε αμέσως τον γιατρό σας ή πηγαίνετε στο τμήμα επειγόντων περιστατικών του πλησιέστερου σε εσάς νοσοκομείου**

* Πρήξιμο χεριών, ποδιών, αστραγάλων, προσώπου, χειλιών, στόματος ή λαιμού το οποίο μπορεί να προκαλέσει δυσκολία στην κατάποση ή στην αναπνοή
* Εξάνθημα
* Λιποθυμία
* Κιτρίνισμα του δέρματος και των οφθαλμών που ονομάζεται επίσης ίκτερος

Αυτές οι ανεπιθύμητες ενέργειες είναι όλες πολύ σοβαρές. Εάν τις εμφανίσετε, ίσως να έχετε σοβαρή αλλεργική αντίδραση στο IZIFET. Μπορεί να χρειαστείτε επείγουσα ιατρική φροντίδα ή νοσοκομειακή περίθαλψη. Όλες αυτές οι πολύ σοβαρές ανεπιθύμητες ενέργειες είναι πολύ σπάνιες.

Ενημερώστε τον γιατρό σας εάν παρατηρήσετε οποιοδήποτε από τα ακόλουθα:

Γρήγορο ή ανώμαλο καρδιακό ρυθμό, αίσθημα παλμών, πόνο στο θώρακα, μυϊκές κράμπες ή αδυναμία, πονοκέφαλο, ανησυχία, ευερεθιστότητα, έξαψη, εφίδρωση, διάρροια, έμετο, πυρετό, προβλήματα εμμήνου ρύσης, υψηλή αρτηριακή πίεση στο κεφάλι, τρόμο, αϋπνία, δυσανεξία στo θερμό και υπερβολική απώλεια βάρους. Μπορεί επίσης να εμφανιστεί εξάνθημα, φαγούρα και πρήξιμο.

Πολύ σπάνια, εάν έχει ληφθεί μεγάλη ποσότητα IZIFETσε μία δόση ή για πολλά χρόνια, ίσως παρουσιαστεί καρδιακή ανεπάρκεια και έχουν αναφερθεί κώμα και θάνατος.

Εάν δεν νιώθετε γενικά καλά με οποιονδήποτε άλλο τρόπο, ενημερώστε τον γιατρό σας το συντομότερο δυνατόν.

Πιθανώς να παρουσιαστεί απώλεια μαλλιών στα παιδιά στην αρχή της θεραπείας, ωστόσο αυτό είναι συνήθως παροδικό και τα μαλλιά ξαναβγαίνουν.

Μην ανησυχήσετε με αυτή τη λίστα ανεπιθύμητων ενεργειών. Μπορεί να μην παρουσιάσετε καμία από αυτές.

**Αναφορά ανεπιθύμητων ενεργειών**

Εάν παρατηρήσετε κάποια ανεπιθύμητη ενέργεια, ενημερώστε τον γιατρό ή τον φαρμακοποιό σας. Αυτό ισχύει και για κάθε πιθανή ανεπιθύμητη ενέργεια που δεν αναφέρεται στο παρόν φύλλο οδηγιών χρήσης. Μπορείτε επίσης να αναφέρετε ανεπιθύμητες ενέργειες απευθείας, μέσω του Εθνικού Οργανισμού Φαρμάκων, Μεσογείων 284, 15562 Χολαργός, Αθήνα, Τηλ: + 30 21 32040380/337, Φαξ: + 30 21 06549585, Ιστότοπος: <http://www.eof.gr>. Μέσω της αναφοράς ανεπιθύμητων ενεργειών μπορείτε να βοηθήσετε στη συλλογή περισσότερων πληροφοριών σχετικά με την ασφάλεια του παρόντος φαρμάκου.

1. **Πώς να φυλάσσετε το IZIFET**

Το φάρμακο αυτό πρέπει να φυλάσσεται σε μέρη που δεν το βλέπουν και δεν το φθάνουν τα παιδιά.

Φυλάσσετε σε θερμοκρασία μικρότερη των 25°C.

Μετά την ανασύσταση φυλάσσετε σε θερμοκρασία μικρότερη των 25°C ή φυλάσσετε σε ψυγείο (2°C – 8°C).

Μην καταψύχετε.

Φυλάσσετε στην αρχική συσκευασία για να προστατεύεται από το φως.

Να μην χρησιμοποιείτε αυτό το φάρμακο μετά την ημερομηνία λήξης που αναγράφεται στην ετικέτα και στο κουτί μετά την ένδειξη ΛΗΞΗ/EXP (μήνας, έτος).

Η ημερομηνία λήξης είναι η τελευταία ημέρα του μήνα που αναφέρεται εκεί.

Το IZIFETείναι άοσμο. Να μην χρησιμοποιείτε το φάρμακο αυτό εάν παρατηρήσετε ότι το διάλυμα έχει κάποια οσμή. Ενημερώστε τον φαρμακοποιό σας.

Μην πετάτε φάρμακα στο νερό της αποχέτευσης ή στα οικιακά απορρίμματα. Ρωτήστε τον φαρμακοποιό σας για το πώς να πετάξετε τα φάρμακα που δεν χρησιμοποιείτε πια. Αυτά τα μέτρα θα βοηθήσουν στην προστασία του περιβάλλοντος.

1. **Περιεχόμενο της συσκευασίας και λοιπές πληροφορίες**

**Τι περιέχει το IZIFET**

- Η δραστική ουσία είναι η νατριούχος λεβοθυροξίνη. Κάθε ml πόσιμου διαλύματος περιέχει λεβοθυροξίνη ισοδύναμη με 25 μικρογραμμάρια άνυδρης νατριούχου λεβοθυροξίνης.

- Τα άλλα συστατικά είναι: μεθυλεστέρας του παραυδροξυβενζοϊκού οξέος (Ε218), αιθυλεστέρας του παραυδροξυβενζοϊκού οξέος (Ε214), προπυλεστέρας του παραυδροξυβενζοϊκού οξέος (Ε216), μαλτοδεξτρίνη, νατριούχος σακχαρίνη, πολυβινυλοπυρρολιδόνη, υδροξείδιο του νατρίου και ύδωρ κεκαθαρμένο.

Ε**μφάνιση του IZIFET και περιεχόμενο της συσκευασίας**

Το IZIFET συσκευάζεται σε κουτί που περιέχει: μία γυάλινη φιάλη που περιέχει την σκόνη της νατριούχου λεβοθυροξίνης και μία πλαστική φιάλη που περιέχει το διαλύτη. Μετά την ανασύσταση προκύπτει ένα κιτρινωπό διάλυμα χωρίς στερεά υπολείμματα.

Στη συσκευασία περιέχεται επίσης μια πλαστική δοσομετρική σύριγγα (πιπέτα) για τη μέτρηση της δόσης.

**Κάτοχος αδείας κυκλοφορίας και παραγωγός**

**Κάτοχος αδείας κυκλοφορίας**

**Nassington Ltd,** Ιπποκράτους 3Α Ακρόπολη, 2006 Λευκωσία, Κύπρος.

**Παραγωγός**

**One Pharma S.A.,** 60ο χλμ. Εθνικής οδού Αθηνών-Λαμίας, Σχηματάρι Βοιωτίας, 32009, Ελλάδα

**Το παρόν φύλλο οδηγιών χρήσης εγκρίθηκε στις**